Potrivit Poliţiei Capitalei, poliţiştii Direcţiei Generale de Poliţie a Municipiului Bucureşti - Secţia 4 Poliţie au fost sesizaţi, joi, în jurul orei 22.30, prin sistem 112, cu privire la faptul că, la o adresă din Sectorul 1, o femeie este ameninţată de fratele său cu un obiect tăietor-înţepător.
Poliţiştii ajunşi acolo au identificat un bărbat, în vârstă de 37 de ani, care avea un comportament agresiv, având un obiect contondent, şi care le-a comunicat poliţiştilor să nu intre în curtea imobilului.
”Astfel, poliţiştii au luat legătura cu sora bărbatului, care le-a relatat poliţiştilor faptul că, în urma unui conflict verbal, ar fi fost ameninţată de fratele ei cu un obiect tăietor-înţepător, iar ulterior aceasta a părăsit incinta locuinţei, fără să fi suferit vătămări. Având în vedere că bărbatul prezenta un comportament agitat şi era incoerent în vorbire, refuzând orice contact cu poliţiştii, s-a solicitat sprijinul unei echipe de negociatori şi al unei echipe de asalt, din cadrul Serviciului pentru Acţiuni Speciale. În momentul ajungerii acestora, persoana în cauză nu a cooperat cu negociatorii şi nu a dorit sa iniţieze contact cu aceştia, fiind agresiv verbal, fapt pentru care echipa de asalt a pătruns în forţă în curtea imobilului”, a transmis, vineri, Poliţia Capitalei.
În momentul pătrunderii poliţiştilor, bărbatul a devenit agresiv şi s-a apropiat ameninţător cu toporul către aceştia, încercând să-i lovească, astfel că, potrivit procedurilor legale, unul dintre membrii echipei a tras un foc cu arma cu muniţie de cauciuc, în piciorul stâng al bărbatului.
Echipajul de prim-ajutor prezent acolo i-a acordat îngrijiri medicale bărbatului.
”Întrucât în urma utilizării armamentului, persoana în cauză a suferit leziuni la nivelul membrului inferior stâng, acesta a fost transportat la spital, în stare stabilă, pentru investigaţii suplimentare. Facem precizarea că poliţiştii nu au suferit vătămări, în urma intervenţiei”, a arătat sursa citată.
De asemenea, în interiorul casei, au fost găsite şi ridicate, în vederea cercetărilor, un obiect tăietor-înţepător şi un topor.
În continuarea activităţilor procedurale, s-a completat formularul de evaluare a riscului, constatându-se faptul că există un risc iminent, astfel că împotriva bărbatului a fost emis un ordin de protecţie provizoriu, pe o perioadă de 5 zile.
De asemenea, persoana vătămată şi-a exprimat consimţământul referitor la purtarea unui dispozitiv electronic de monitorizare, pentru prevenirea şi combaterea violenţei domestice, fiind dispusă astfel măsura purtării, de către autor, a unei brăţări electronice.
Cercetările sunt continuate de către Secţia 4 Poliţie, sub supravegherea Parchetului de pe lângă Judecătoria Sectorului 1, pentru ameninţare.